**Salm 51**

### (Yr ail gasgliad o Salmau 42—72)

*I'r arweinydd cerdd: Salm gan Dafydd, ar ôl i'r proffwyd Nathan fynd ato a'i geryddu am gysgu gyda Bathseba.*

1 O Dduw, dangos drugaredd ata i; rwyt ti mor llawn cariad. Gan dy fod ti mor barod i dosturio, wnei di ddileu y gwrthryfel oedd yno i? 2 Golcha'r drygioni ohono i'n llwyr, a pura fi o'm pechod.

3 Dw i'n cyfaddef mod i wedi tynnu'n groes, a dw i'n ymwybodol iawn o'm methiant.

4 Yn dy erbyn di dw i wedi pechu, ie, dim ond ti, a gwneud beth sy'n ddrwg yn dy olwg.

Mae beth rwyt ti'n ddweud yn hollol deg, ac rwyt ti'n iawn i'm cosbi i.

5 Y gwir ydy, ces fy ngeni'n bechadur; roedd y pechod yno pan wnaeth mam feichiogi arna i.

6 Ond rwyt ti eisiau gonestrwydd y tu mewn; rwyt ti eisiau i mi fod yn ddoeth.

7 Pura fi ag isop, i'm gwneud yn hollol lân; golcha fi, nes bydda i'n lanach nag eira.

8 Gad i mi wybod beth ydy bod yn hapus eto; rwyt ti wedi malu fy esgyrn — gad i mi lawenhau eto.

9 Paid edrych ar fy mhechodau i; dilea'r drygioni i gyd.

10 Crea galon lân yno i, O Dduw; a rhoi ysbryd penderfynol i mi unwaith eto.

11 Paid taflu fi i ffwrdd oddi wrthot ti, na chymryd dy Ysbryd Glân oddi arna i.

12 Gad i mi brofi'r wefr eto o gael fy achub gen ti; a gwna fi'n awyddus i fod yn ufudd i ti.

13 Wedyn bydda i'n dysgu'r rhai sy'n gwrthryfela i dy ddilyn di, a bydd pechaduriaid yn troi atat ti.

14 Maddau i mi am fod wedi tywallt gwaed, O Dduw. Ti ydy'r Duw sy'n fy achub i, a bydda i'n canu am dy faddeuant di.

15 O ARGLWYDD, agor fy ngeg, i mi gael dy foli.16 Nid aberthau sy'n dy blesio di; a dydy offrwm i'w losgi ddim yn dy fodloni di.17 Yr aberthau wyt ti eisiau ydy ysbryd wedi ei ddryllio, calon wedi ei thorri, ac ysbryd sy'n edifar —Wnei di ddim diystyru peth felly, O Dduw.

18 Gwna i Seion lwyddo! Helpa hi! Adeilada waliau Jerwsalem unwaith eto!

19 Wedyn bydd aberthau sy'n cael eu cyflwyno'n iawn, ac offrymau cyflawn i'w llosgi, yn dy blesio di; a bydd teirw yn cael eu hoffrymu ar dy allor di.

*......................*

Sgwennodd Dafydd y Salm hon ar ôl iddo gael *affair* hefo Bathseba, gwraig briod (mae’r hanes i gyd yn 2 Samuel 11-12). Am ei fod yn ffansio Bathseba, fe drefnodd i’w gŵr hi gael ei ladd. Cafodd Dafydd a Bathseba blentyn, ond dim ond am wythnos fuodd y plentyn fyw. Roedd Dafydd wedi pechu yn erbyn Duw, ac oherwydd hynny roedd o’n dioddef yn ofnadwy. Mae Duw yn disgyblu'r rhai sy’n ei garu pan fyddan nhw’n gwneud rhywbeth o’i le,

*“Fy mhlentyn, paid diystyru disgyblaeth yr Arglwydd, na thorri dy galon pan fydd yn dy gywiro di,*

*6 achos mae'r Arglwydd yn disgyblu'r rhai mae'n eu caru, ac yn cosbi pob un o'i blant.” (Hebreaid 12 :5-6)*

Mae rhieni da yn disgyblu eu plant. Pan does dim ots gan riant am ei blant mae o’n gadael iddyn nhw wneud fel mynnon nhw.

Fe gwympodd Dafydd o un pechod i’r llall. Fe ddylai o, fel brenin, fod yn arwain ei fyddin i ryfel, ond fe arhosodd adre. Gwelodd Bathseba yn ymolchi ac yn lle troi i ffwrdd fe adawodd i’w feddwl grwydro, yna ei galw hi ato i’r palas a chael rhyw gyda hi. Wedyn, am ei bod hi wedi beichiogi fe drefnodd i’w gŵr hi gael ei ladd. Mae pechodau ‘bach’ sy’n cael lle yn ein bywydau yn tyfu’n gyflym i fod yn bechodau ‘mawr’.

Ond, fe sylweddolodd Dafydd mai fo oedd ar fai. Sylweddolodd mai ei weithredoedd o yn unig oedd wedi achosi’r holl broblemau. Yn rhy aml mae pobl yn beio Duw pan mae pethau’n mynd o’i le. Roedd Dafydd ddigon gonest i gydnabod ei fai ac i edifarhau (bod yn sori go iawn) amdanyn nhw.

Mae Dafydd yn troi at Dduw, ac yn gofyn iddo i *ddangos trugaredd*, *dileu ei wrthryfel*, ei *olchi* o’i ddrygioni, a’i *buro* o’i bechod. Mae Dafydd yn awyddus iawn i Dduw weithio yn ei fywyd. Duw yn unig sy’n gallu maddau pechodau.

Mae adnodau 3 a 4 yn gyfaddefiad llawn o fai Dafydd. Roedd Dafydd yn un o blant Duw ac wedi derbyn llawer o fendithion. Ond er hyn i gyd, fe wnaeth bethau ofnadwy. Rydyn ni i gyd yn gallu tynnu’n groes a mynd ein ffordd ein hunain. Os ydy hynny’n digwydd rhaid dilyn patrwm Dafydd, a bod yn **wir** sori (edifarhau/ bod yn edifeiriol).

Mae geiriau Dafydd yn dod o’r galon. Mae adnodau 10-14 yn dangos cymaint yw ei awydd i gael perthynas iawn eto hefo Duw.

Mae adnodau 16-17 yn adleisio’r hyn wnaethon ni ddarllen yn Salm 50. Doedd dim pwrpas i bobl cyfnod yr Hen Destament aberthu anifeiliaid i’r Arglwydd os oedden nhw ar yr un pryd yn anwybyddu popeth roedd Duw ei eisiau (darllena’r nodiadau am Salm 50). Mae Dafydd yn dangos yma be sy’n plesio Duw,

*Yr aberthau wyt ti eisiau ydy ysbryd wedi ei ddryllio, calon wedi ei thorri, ac ysbryd sy'n edifar.*

Gan fod Dafydd wedi crwydro oddi wrth Dduw a gwneud llawer o bethau oedd yn groes i’w ewyllys, doedd unrhyw aberth a wnâi yn werth dim. Ond, ar ôl iddo edifarhau o ddifri roedd o unwaith eto’n gallu troi at Dduw a gofyn am ei amddiffyniad a’i fendith.

Mae hanes Dafydd yn werthfawr oherwydd ei fod yn dangos fod pawb yn methu ac nad oes neb yn berffaith. Ond roedd Duw yn caru Dafydd ac roedd Dafydd yn caru’r Arglwydd. Mae’n rhaid i bob Cristion wylio ei galon, a gwneud yn siŵr fod ei galon yn agos at Dduw.